വിമാനങ്ങള്ക്കു മിസൈല് ഭീഷണി , ആശങ്കയുടെ ആകാശത്ത് അതിവേഗം രക്ഷാദൗത്യം ന്യൂഡല്ഹികാബൂള്ഗാസിയാബാദ്: താലിബാന്റെ നിയന്ത്രണത്തിലായ അഫ്ഗാനിസ്ഥാനില്നിന്ന് ഇന്ത്യയുടെ ഒഴിപ്പിക്കല് ദൗത്യം തുടരുന്നു. ഇന്നലെ മൂന്ന് വിമാനങ്ങളിലായി എത്തിച്ചതു 390 പേരെ. രണ്ട് അഫ്ഗാന് എം.പിമാരും കുടുംബാംഗങ്ങളും നേപ്പാള് പൗരന്മാരും സംഘത്തിലുണ്ട്. താലിബാന് കൂടുതല് പ്രദേശങ്ങളില് പിടിമുറുക്കുന്നതിനിടെ പൗരന്മാരെ അതിവേഗം ഒഴിപ്പിക്കാനുളള ശ്രമത്തിലാണു വിവിധ രാജ്യങ്ങള്. യു.എസ്. സേന പൂര്ണമായി പിന്മാറുന്ന 31നു മുമ്ബ് പൗരന്മാരെയെല്ലാം ഒഴിപ്പിക്കാനാണു ശ്രമം. ആകെ 75,000 വിദേശപൗരന്മാരെയാണ് ഒഴിപ്പിക്കേണ്ടത്. ഇവര്ക്കൊപ്പം വിവിധ രാജ്യങ്ങള് അഭയം നല്കിയ അഫ്ഗാന് പൗരന്മാരെയും കൊണ്ടുപോകും. താലിബാന് മിസൈലുകളെ ഭയന്ന് യുദ്ധതന്ത്രങ്ങള് പിന്തുടര്ന്നാണു വിമാനങ്ങള് കാബൂളിലൂടെ പറത്തുന്നത്. വിമാനവേധ മിസൈലുകളെ തെറ്റിദ്ധരിപ്പിക്കാന് ഫ്രഞ്ച് വിമാനത്തില്നിന്നു ചെറിയ മിസൈലുകള് വിക്ഷേപിച്ചു. കാബൂളില്നിന്ന് ഇന്ത്യന് വ്യോമസേനയുടെ സി17 വിമാനത്തിലാണു 168 പേരെ ഗാസിയാബാദിലെ ഹിന്ദാന് വ്യോമതാവളത്തിലെത്തിച്ചത്. 107 ഇന്ത്യക്കാര്ക്കു പുറമേ 23 അഫ്ഗാന് പൗരന്മാരും സംഘത്തിലുണ്ട്. അഫ്ഗാന് എം.പിമാരായ അനാര്ക്കലി ഹൊനാര്യാര്, നരേന്ദര് സിങ് ഖല്സ എന്നിവരും കുടുംബാംഗങ്ങളും ഇന്ത്യയിലെത്തി. ഇവരെ തല്ക്കാലം ഡല്ഹിയിലെ ബം സാഹിബ് ഗുരുദ്വാരയിലേക്കു മാറ്റി. കഴിഞ്ഞ 20 വര്ഷംകൊണ്ടു പടുത്തുയര്ത്തിയതെല്ലാം നഷ്ടപ്പെട്ടെന്നും വട്ടപ്പൂജ്യമായാണ് ഇന്ത്യയിലെത്തിയതെന്നും നരേന്ദര് സിങ് ഖല്സ പ്രതികരിച്ചു. താലിബാന് ഭരണം പിടിച്ചതോടെ ഗുരുദ്വാരയിലാണു പലരും അഭയംതേടിയത്. ദിവസങ്ങളോളം അവിടെ കഴിഞ്ഞു. കാബൂളില്നിന്നു തജിക്കിസ്താനിലെ ദുഷാന്ബേയിലും ഖത്തറിലെ ദോഹയിലുമെത്തിച്ച ഇന്ത്യക്കാരെ ഇന്നലെ പുലര്ച്ചെ ഡല്ഹിയിലെത്തിച്ചു. 87 ഇന്ത്യക്കാരും രണ്ട് നേപ്പാള് പൗരന്മാരും ഉള്പ്പെട്ട സംഘത്തെ ഇന്നലെ രാവിലെ വ്യോമസേനയുടെ പ്രത്യേകവിമാനത്തിലാണു ദുഷാന്ബേയില്നിന്ന് ഡല്ഹിയിലെത്തിച്ചത്. കാബൂളില്നിന്നു നാറ്റോ, യു.എസ്. സഹായത്തോടെ രക്ഷപ്പെടുത്തി ദോഹയിലെത്തിച്ച 135 ഇന്ത്യക്കാരെയും പ്രത്യേകവിമാനത്തില് ഡല്ഹിയിലെത്തിച്ചു. അമേരിക്ക, ഖത്തര്, തജിക്കിസ്താന് ഉള്പ്പെടെ സുഹൃദ്രാഷ്ട്രങ്ങളുടെ സഹായത്തോടെയാണ് ഇന്ത്യന് രക്ഷാദൗത്യം പുരോഗമിക്കുന്നത്. ദൗത്യം തുടരുമെന്നു വിദേശകാര്യവക്താവ് അരിന്ദാം ബാചി ട്വീറ്റ് ചെയ്തു. രക്ഷാദൗത്യത്തിന്റെ ദൃശ്യങ്ങളും അദ്ദേഹം പങ്കുവച്ചു. കാബൂള് വിമാനത്താവളത്തിന്റെ സുരക്ഷയ്ക്ക് 31 വരെ തങ്ങളുടെ സൈനികരുണ്ടാകുമെന്നാണു യു.എസിന്റെ നിലപാട്. വിമാനത്താവളത്തിനു പുറത്ത് താലിബാന് സാന്നിധ്യം ശക്തമാക്കി. ചെറിയ പ്രകോപനം പോലും വന്തിരിച്ചടിയുണ്ടാക്കുമെന്ന ആശങ്കയിലാണു യു.എസും മറ്റു രാജ്യങ്ങളും ഒഴിപ്പിക്കല് വേഗത്തിലാക്കുന്നത്. കാബൂള് വിമാനത്താവളത്തിന്റെ രക്ഷയ്ക്ക് 5,800 യു.എസ്. ഭടന്മാരാണുള്ളത്.